Foto: FAH

KOPRIVNIČKO Općinsko državno odvjetništvo podiglo je optužnicu protiv 72-godišnjaka zbog sumnje da je počinio 16 kaznenih djela iskorištavanja djece za pornografiju te deset kaznenih djela upoznavanja djece s pornografijom.



Odvjetništvo tereti starijeg muškarca da je putem Facebooka stupio u kontakt s 14 maloljetnica, mamio ih te poticao na snimanje dječje pornografije. Također, 72-godišnjak je putem interneta djeci mlađoj od 15 godina nudio tuđe pornografske uratke, ali ih isto tako nabavljao sebi.



Vijeće koprivničkog Općinskog suda produljilo mu je istražni zatvor zbog opasnost da bi mogao ponoviti ista djela. Pritvoreni muškarac iza rešetaka je još od sredine srpnja ove godine kada je uhićen u policijskoj akciji protiv internet pedofila "Nemezida 2". U akciji "Nemezida" koja je prethodila toj akciji hrvatska je policija otkrila više tisuća fotografija i tri tisuće snimaka pedofilskog sadržaja.



Iz policijskih izvora doznajemo da je 72-godišnjak na Facebooku glumio da je njihov vršnjak i komunicirao uglavnom s djevojčicama od 11 do 15 godina. Neke od djevojčica slale su mu svoje fotografije i snimke. Policija je nakon akcije potvrdila kako su u klopku pedofila upale djevojčice iz Zagreba, Šibenika, Koprivnice, Osijeka i Čakovca međutim njihov broj je nepoznat.